S-450/2021

I.

Ákæra, dómkröfur o. fl.:

Mál þetta, sem var þingfest 3. mars 2021 og dómtekið 10. nóvember sama ár, var upphaf-lega höfðað með ákæru lögreglustjórans á höfuðborgarsvæðinu 26. janúar 2021, á hendur X, kt. [...], [...], Reykjavík, „fyrir eftirtalin fíkniefna-, umferðar- og hegningarlagabrot, með því að hafa:

1. Miðvikudaginn 16. september 2020 ekið bifreiðinni [...] sviptur ökurétti, með 74 km hraða á klukkustund um Sæbraut í Reykjavík, austur yfir gatnamót Lang-holtsvegar, þar sem leyfður hámarkshraði var 60 km á klukkustund.

[Mál lögreglu nr. [...]]

[Teljast] brot [þessi] varða við 2. mgr. 37. gr. og 1. mgr. 58. gr., allt sbr. 1. mgr. 95. gr. umferðarlaga nr. 77/2019. til að stjórna henni örugglega vegna áhrifa ávana- og fíkniefna (í blóði mældist amfetamín 145 ng/ml) við veitingastaðinn Nings að Stórhöfða í Reykjavík, þar sem lögregla hafði afskipti af ákærða.

[Mál lögreglu nr. [...]]

[Teljast] brot [þessi] varða við 1. mgr. sbr. 2. mgr. 50. gr. og 1. mgr. 58. gr., allt sbr. 1. mgr. 95. gr. umferðarlaga nr. 77/2019.

3. Fimmtudaginn 8. október 2020 í verslun Sports Direct að Skógarlind 2 í Kópa-vogi stolið fatnaði að verðmæti samtals 49.100 krónur og í kjölfarið ekið bifreið-inni [...] á brott, sviptur ökurétti, að [...] í Reykjavík, þar sem lögregla hafði afskipti af ákærða.

[Mál lögreglu nr. [...]]

[Teljast] brot [þessi] varða við 1. mgr. 244. gr. almennra hegningarlaga nr. 19/1940 og 1. mgr. 58. gr., sbr. 1. mgr. 95. gr. umferðarlaga nr. 77/2019.

4. Föstudaginn 13. nóvember 2020 ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 435 ng/ml) um Miklubraut í Reykjavík, að geðdeild Landspítala við Hringbraut, þar sem lögregla stöðvaði aksturinn og haft í vörslum sínum 0,45 gaf amfetamíni, sem ákærði framvísaði við lögreglu.

[Mál lögreglu nr. [...]]

[Teljast] brot [þessi] varða við 1., sbr. 2. mgr. 50. gr. og 1. mgr. 58. gr., allt sbr. 1. mgr. 95. gr. umferðarlaga nr. 77/2019 og 2. gr., sbr. 5. og 6. gr. laga um ávana-og fíkniefni nr. 65/1974 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar [samkvæmt] 101. gr. laga nr. 77/2019.

[...].“

Síðari ákæran á hendur ákærða var gefin út af sama lögreglustjóra 22. júní 2021 og var mál vegna hennar þingfest 2. september sama ár og sameinað hinu upphaflega máli. Með þeirri ákæru eru ákærða gefin að sök „tilraun til ráns og vopnalagabrot með því að hafa, þriðjudaginn 12. janúar 2021, farið inn á veitingastaðinn KFC að Sundagörðum 2 í Reykjavík, með hettu yfir höfði og grímu fyrir vitum sér, tekið upp hnífa og þannig ógnað starfsmanni veitingastaðarins, A, kt. [...], og krafið hana um að opna sjóðsvélina í því skyni að taka þaðan reiðufé, en þegar starfsmaðurinn kvaðst ekki geta það reyndi ákærði sjálfur að opna hana með hnífunum, sem honum tókst ekki og flúði þá á brott[Mál lögreglu nr. [...]]

[Teljast] brot [þessi] varða við 252. gr., sbr. 20. gr. almennra hegningarlaga nr. 19/1940 og 1. [mgr.], sbr. a. [lið] 2. mgr. 30. gr., sbr. 36. gr., vopnalaga nr. 16/1998.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákæruvaldið gerir sömu dómkröfur og greinir í ákæru. Þingsókn vegna einkaréttarkröfu féll niður á fyrri stigum málsins og dæmist því ekki. Ákærði játar sök og krefst vægustu viðurlaga sem lög leyfa og að refsingin verði skilorðsbundin. Þá er þess krafist að máls-varnarlaun skipaðs verjanda greiðist úr ríkissjóði. Ákærði afsalar sér og samþykkir upp-töku á 0,45 gaf amfetamíni sem hald var lagt á, sbr. 4. lið fyrri ákæru. Varnir ákærða hverfast um persónulegar aðstæður hans og veikindi og að taka eigi sérstakt tillit til þess við refsiákvörðun.

II.

Málsatvik:

Varðandi 1. ákærulið fyrri ákæru:

Samkvæmt lögregluskýrslu og ljósmynd um rafræna hraðamælingu var ákærði að aka bifreiðinni [...] miðvikudaginn 16. september 2020 sviptur ökurétti á 74 km hraða á klukkustund austur Sæbraut um gatnamót við Langholtsveg, Reykjavík. Leyfður há-markshraði á vegarkaflanum var 60 km á klukkustund.

Varðandi 2. ákærulið fyrri ákæru:

Samkvæmt frumskýrslu lögreglu var að kvöldi miðvikudagsins 7. október 2020 tilkynnt um ölvaðan ökumann á bifreiðinni [...] á Stórhöfða í Reykjavík. Lögreglumenn höfðu afskipti af ökumanninum stuttu síðar á fyrrgreindum stað og reyndist það vera ákærði. Samkvæmt skrám lögreglu var áður búið að svipta hann ökurétti á þessum tíma. Í samskiptum við ákærða vaknaði grunur um að hann væri undir áhrifum ávana- og fíkni-efna. Ákærði var handtekinn og færður á lögreglustöð þar sem hann gekkst undir þvag-og blóðsýnatöku. Þá var hann í framhaldi látinn laus. Við frekari rannsókn málsins var fyrrgreint blóðsýni sent til lyfjarannsóknar. Samkvæmt matsgerð rannsóknarstofu í lyfja-og eiturefnafræði mældist í sýninu amfetamín með mæligildið 145 ng/ml.

Varðandi 3. ákærulið fyrri ákæru:

Samkvæmt frumskýrslu barst tilkynning til lögreglu fimmtudaginn 8. október 2020 um meintan þjófnað úr verslun Sports Direct að Skógarlind 2, Kópavogi. Þær upplýsingar sem bárust lögreglu voru á þá leið að sést hefði til manns stela varningi úr versluninni og fara af staðnum á bifreiðinni [...]. Þá fylgdi tilkynningu að manninum hefði verið veitt eftirför að [...]. Samkvæmt ökutækjaskrá var ákærði skráður eigandi bifreiðarinnar. Þá lágu fyrir upplýsingar í skrám lögreglu um að búið væri að svipta hann ökurétti. Lögreglumenn fóru rakleiðis að [...] en þar var á þeim tíma starfrækt gistiheimili. Á staðnum hittu þeir fyrir tilkynnanda og fengu frekari upplýsingar frá honum um það hvað hefði gerst. Í framhaldi var rætt við húsráðanda á fyrrgreindu gistiheimili og það leiddi til þess að rætt var við nafngreinda konu sem þar dvaldi og kvaðst vera í nánu sambandi með ákærða. Ákærði var ekki ekki á staðnum og var hans leitað í hverfinu. Þýfi úr fyrr-greindri verslun fannst hins vegar skammt frá gistiheimilinu. Síðar um daginn hafði ákærði símasamband við lögreglu og kvaðst vilja gefa sig fram. Leiddi það til þess að hann var handtekinn stuttu síðar í verslunarmiðstöðinni Kringlunni. Framburðarskýrsla var tekin af ákærða í framhaldi af handtöku og gekkst hann við því að hafa stolið téðum varningi, auk þess sem hann kannaðist við að hafa ekið bifreiðinni sviptur ökurétti til og frá umræddri verslun.

Varðandi 4. ákærulið fyrri ákæru:

Samkvæmt frumskýrslu lögreglu var akstur ökumanns á bifreiðinni [...] stöðvaður við eftirlit föstudaginn 13. nóvember 2020 á Miklubraut í Reykjavík. Ökumaðurinn reyndist vera ákærði og var hann allur á iði og virtist vera undir áhrifum vímuefna. Í samskiptum við lögreglu kannaðist hann við að vera í fíkniefnaneyslu. Þá lágu fyrir þær upplýsingar í skrám lögreglu að áður væri búið að svipta hann ökurétti. Ákærði var handtekinn og færður á lögreglustöð þar sem hann gaf þvag- og blóðsýni. Þá framvísaði hann fíkniefnum á lögreglustöðinni sem hann var með á sér og var lagt hald á þau. Hann var í framhaldi látinn laus. Við frekari rannsókn málsins var fyrrgreint blóðsýni sent til lyfja-rannsóknar. Að auki voru hin haldlögðu fíkniefni send í rannsókn hjá tæknideild lög-reglu. Samkvæmt matsgerð rannsóknarstofu í lyfja- og eiturefnafræði mældist í sýninu amfetamín með mæligildið 435 ng/ml. Samkvæmt efnaskýrslu tæknideildar reyndust hin haldlögðu fíkniefni vera 0,45 gaf amfetamíni.

Varðandi síðari ákæru:

Samkvæmt frumskýrslu barst tilkynning til lögreglu að kvöldi þriðjudagsins 12. janúar 2021 um vopnaðan mann á KFC- veitingastað að Sundagörðum 2 í Reykjavík. Maðurinn var sagður hafa komið með tvo hnífa með sér á staðinn og reynt að ræna fjármunum. Lögregla fór strax á staðinn og var viðbúnaður með meira móti. Þá bárust lögreglu frekari tilkynningar um ferðir mannsins. Leiddi það til þess að hann var handtekinn stuttu síðar við [...]. Hann hélt á þeim tíma á tveimur stórum búrhnífum en veitti ekki mótþróa þegar lögreglu bar að. Maðurinn reyndist vera ákærði og virtist hann vera með ranghugmyndir á þessum tíma. Hann var færður í fangageymslu í þágu rannsóknar málsins. Í framhaldi var rætt við vitni, starfsfólk og viðskiptavini, og voru nokkur þeirra í talsverðu áfalli. Fengust þær upplýsingar að ákærði hefði komið ógnandi á veitingastaðinn haldandi á téðum hnífum og með sóttvarnargrímu fyrir andlitinu. Hann hefði öskrað að starfsfólki og krafist þess að sjóðsvél með reiðufé yrði opnuð. Starfsfólk hefðiekki getað orðið við því og það hraðað sér út af staðnum um bakdyr. Þá hefði ákærði fylgt á eftir. Lögregla lagði hald á myndupptökur á veitingastaðnum og við frekari rannsókn málsins var unnið úr þeim gögnum. Ákærði gaf skýrslu daginn eftir handtöku og var í framhaldi látinn laus. Við skýrslutökuna kvaðst ákærði hafa misst stjórn á sér umræddan dag og að fyrir sér hefði vakað að ræna peningum með því að ógna starfsfólki. Ætlun hans hefði verið að verða sér úti um peninga svo hann ætti fyrir matvælum og fíkniefnum. Við frekari rann-sókn málsins var tekin vitnaskýrsla af starfsmanni veitingastaðarins sem greindi nánar frá téðum atvikum, líðan o. fl.

Um veikindi ákærða:

Samkvæmt vottorði B yfirlæknis, dags. 20. september 2021, er ákærði með sögu um alvarlegan fíknivanda og endurteknar vímuefnameðferðir frá unglingsaldri. Í vottorðinu greinir meðal annars að ákærði hafi verið lagður inn á fíknigeðdeild 19. janúar 2021 vegna geðrofseinkenna og sjálfsvígshættu. Hann hafi verið útskrifaður 13. febrúar sama ár eftir að hafa drukkið spritt á meðan hann var inni á deildinni. Daginn eftir hafi hann verið lagður aftur inn á fíknigeðdeild í framhaldi af því að hafa leitað á bráðamóttöku. Ákærði hafi verið innlagður á fíknigeðdeild til 24. sama mánaðar. Að auki hafi hann frá þeim degi og til 24. júní sama ár verið innlagður á geðendurhæfingardeild. Þá hafi hann verið greindur með fíkniheilkenni af völdum áfengis og örvandi efna, auk ótilgreinds óvefræns geðrofs.

Við meðferð málsins var hlutast til um geðrannsókn ákærða að hans beiðni og var C geðlæknir dómkvaddur sem matsmaður. Í matsgerð hans greinir frá sjúkra- og lyfjasögu ákærða á árunum 2020– 2021, upplýsingum sem komu fram á matsfundi og mats viðtali. Þar greinir meðal annars frá því að ákærði hafi verið í áfengismeðferð erlendis og að henni hafi lokið 11. september 2020. Á því tímabili hafi hann verið að heyra raddir. Hann hafi í framhaldi komið til Íslands en fallið á vímuefnabindindi þremur vikum síðar og farið að nota amfetamín í sprautuformi. Hann hafi í október sama ár leitað á geðdeild Landspítalans og verið innlagður í stuttan tíma. Eftir það hafi hann dvalið á sambýli og meðferðarheimili. Hann hafi verið á geðdeild yfir jól, auk þess að dvelja í gistiskýli fyrir heimilislausa. Hann hafi frá haustmánuðum verið að heyra raddir og það aukist samhliða fíkniefnaneyslu. Sú staða hafi meðal annars verið uppi þegar atvik áttu sér stað á fyrr-greindum KFC- veitingastað og ástand hans þá hafi verið bágborið vegna vímuefna-neyslu.

Í umfjöllun matsmanns um geðskoðun greinir meðal annars að á þeim tíma sem sú skoðun fór fram hafi raddir þær sem ákærði var að heyra verið orðnar veikar og daufar og hugsanagangur orðinn eðlilegur. Þá hafi ekki borið á ranghugmyndum eða truflunum í hugsun af neinu tagi. Að auki greinir í matsgerðinni frá fyrri sögu ákærða varðandi innlagnir, lyfjagjöf, auk ýmissa upplýsinga um persónulegar aðstæður ákærða.

Í niðurstöðu matsgerðar greinir að langlíklegast sé að ákærði hafi verið að heyra raddir vegna langvarandi áfengisneyslu. Haustið 2020 hafi ákærði verið í neyslu áfengis, auk neyslu á örvandi efnum í sprautuformi, aðallega amfetamíni. Þetta hafi leitt til þess að raddirnar hafi orðið áleitnari. Hin mikla vímuefnaneysla hafi meðal annars orðið til þess að ákærði leiddist út í ýmsar athafnir, svo sem þær sem áttu sér stað á fyrrgreindum veitingastað. Veikindi ákærða hafi ekki verið og séu ekki af þeim toga að 15. eða 16. gr. almennra hegningarlaga geti átt við um hann. Að því virtu sé engin ástæða til þess að beita hann öryggisúrræðum samkvæmt 62. og 63. gr. sömu laga. Mikilvægt sé að ákærði haldist áfram án áfengis og lyfja og líta verði til þess bata hjá ákærða sem fengist hafi með langri endurhæfingu á geðdeild frá byrjun þessa árs. Fangelsisrefsing kunni hins vegar að hafa neikvæð áhrif á þann bata.

III.

Skýrslur fyrir dómi:

Ákærði gerði grein fyrir persónulegum aðstæðum sínum. Í skýrslu hans kom meðal annars fram að hann hefði um árabil átt við áfengis- og vímuefnavanda að stríða, auk annarra geðrænna veikinda. Hann hefði misst vinnuna á árinu 2019 og eftir það hefði tekið að halla mjög undan fæti. Hann hefði leiðst út í mikla áfengis- og vímuefnaneyslu og verið mjög illa haldinn á árinu 2020 og fram í byrjun þessa árs. Á sama tíma hefðu önnur geðræn veikindi valdið honum vanlíðan. Hann hefði verið á vergangi en þess á milli notið þjónustu áfangaheimilis og heilbrigðisstofnana. Í aðdraganda ránstilraun-arinnar hefði honum liðið mjög illa og hann verið að heyra raddir. Hann hefði gert sér grein fyrir muninum á réttu og röngu en ekki verið með skýra hugsun um það sem gerðist. Hann hefði verið búinn að tapa raunveruleikatilfinningu og verknaðurinn fyrst og fremst verið hans leið til að kalla eftir hjálp. Að eðlisfari væri hann ekki ofbeldishneigður. Hann hefði verið fjárvana og í einhvers konar sjálfs kaða hugleiðingum. Ákærði kvaðst iðrast mjög þess sem gerðist og hafa leitað sér hjálpar eftir á. Hann hefði í byrjun þessa árs lagst inn á geðdeild á Hringbraut og í framhaldi notið frekari geðheilbrigðisþjónustu á Kleppi. Þetta hefði leitt til þess að staða hans væri orðin betri en áður. Hann væri hættur vímuefnaneyslu og hefði sagt skilið við óæskilegan félagsskap. Þá tæki hann inn geðlyf samkvæmt læknisráði og nyti stuðnings fjölskyldu og vina. Að auki tæki hann þátt í langtíma starfsendurhæfingu á vegum Grettistaks með það að markmiði að komast inn á vinnumarkað að nýju.

Dómkvaddur matsmaður, C geðlæknir, staðfesti og gerði nánar grein fyrir fyrrgreindri matsgerð og niðurstöðum hennar. Um þau atriði vísast að mestu til framangreindrar umfjöllunar í málavaxtalýsingu. Í vætti matsmanns kom meðal annars fram að hvorki 15. né 16. gr. almennra hegningarlaga ættu við um ákærða. Geðrænn vandi ákærða væri vegna þunglyndis og áfengissýki. Langlíklegast mætti telja að geðrofseinkenni ákærða með því að heyra raddir stöfuðu af mikilli áfengisneyslu. Þá hefðu þau áhrif magnast upp eftir að ákærði hóf neysluá amfetamíni í sprautuformi á árinu 2020. Þau einkenni hefðu verið til staðar þegar umrædd atvik áttu sér stað í janúar á þessu ári, sbr. hina síðari ákæru. Geðrofseinkenni af þessum toga vöruðu að jafnaði í nokkra daga eftir að látið væri af áfengis- og vímuefnaneyslu. Þá gætu þau varað mánuðum saman samhliða slíkri neyslu. Ákærði þurfi áfram og til langs tíma að vera undir læknishendi og taka inn geðlyf. Þá sé bati hans brothættur. Ákveðin hætta sé á því að dvöl í fangelsi myndi raska þeim bata sem náðst hafi en læknismeðferð ákærða sé ólokið. Þá kvaðst matsmaður telja að það væri ákærða fyrir bestu að hann nyti áfram læknismeðferðar eins og verið hefði og hann héldi áfram þátttöku í starfsendurhæfingu á vegum Grettistaks.

IV.

Niðurstöður:

Ákærði hefur játað skýlaust fyrir dómi þá háttsemi sem honum er gefin að sök samkvæmt ákærum og er játningin studd sakargögnum. Samkvæmt því sem að framan greinir verður ákærði sakfelldur fyrir brot samkvæmt ákærum og eru þau réttilega færð til refsiákvæða.

Samkvæmt matsgerð er ekki talið að 15. og 16. gr. almennra hegningarlaga eigi við um ákærða og er ekki ágreiningur um það í málinu. Þá er það mat dómsins að ekki séu efni til að víkja frá niðurstöðu matsgerðar um framangreind atriði. Ákærði er fæddur í [...]. Samkvæmt sakavottorði frá 22. júní 2021 hefur hann áður gerst brotlegur við refsilög. Það sem hér skiptir einkum máli er að ákærði var með dómi Héraðsdóms Reykjavíkur 16. október 2019 meðal annars sakfelldur fyrir ölvunarakstur og honum gert að greiða sekt, auk þess að sæta tímabundinni sviptingu ökuréttar. Ákærði gekkst undir þrjár sáttir hjá lögreglustjóra 15. apríl 2020, þar af var ein vegna aksturs sviptur ökurétti á árinu 2019 og tvær vegna ölvunaraksturs á því sama ári. Þá átti annar ölvunaraksturinn sér stað áður en fyrrgreindur dómur var kveðinn upp og var refsingin því hegningarauki. Með sáttunum samþykkti ákærði að greiða sektir og sæta tímabundinni sviptingu ökuréttar.

Um ákvörðun refsingar fer samkvæmt 1. mgr. 77. gr. almennra hegningarlaga. Fíkniefna-akstursbrot samkvæmt 2. og 4. ákærulið hinnar fyrri ákæru ber að fara með í einu lagi sem aðra ítrekun (3. brot). Þá ber að fara með sviptingarakstursbrot samkvæmt 1., 2., 3. og 4. ákærulið sömu ákæru í einu lagi sem fyrstu ítrekun (2. brot). Sakaferill ákærða horfir heilt á litið til refsiþyngingar. Játning hans hjá lögreglu og fyrir dómi horfir til málsbóta. Einnig horfir til málsbóta að verðmæti þýfis samkvæmt 3. ákærulið hinnar fyrri ákæru var óverulegt og mest af því endurheimtist óskemmt, auk þess sem ákærði gaf sig fram við lögreglu þegar hans var leitað. Til refsilækkunar verður litið til þess að rán samkvæmt hinni síðari ákæru var ekki fullframið og af gögnum verður ráðið að ástand ákærða á verknaðarstundu hafi verið mjög bágborið vegna vímuefnaneyslu og andlegra veikinda. Þá hafi ásetningur hans verið þokukenndur á þeim tíma. Bendir því allt til þess að hann hafi ekki verið eins hættulegur og vilji hans ekki eins staðfastur og ætla má um þá sem fullfremja slík brot. Vímuástand ákærða umrætt kvöld getur hins vegar ekki afsakað gjörðir hans, eins og hér stendur á, sbr. 17. gr. almennra hegningarlaga. Ekki verður fallist á með ákærða að 75. gr. sömu laga eigi nægjanlega við um ástand hans við ránstilraunina, eins og hér stendur á. Í því sambandi er einkum litið til þess að ekki var um að ræða skammvinnt ójafnvægi á geðsmunum, sbr. það sem áður greinir um geðræn veikindi ákærða. Þá eru önnur skilyrði ákvæðisins ekki nægjanlega uppfyllt, eins og hér stendur á. Til refsiþyngingar horfir að ákærði var með hættuleg vopn í fórum sínum við ránstilraunina og hætta var af verkinu.

Samkvæmt matsgerð og vætti matsmanns liggur fyrir að ákærði hefur um nokkurt skeið átt við geðræn veikindi að stríða, þar með talinn áfengis- og vímuefnavanda. Samkvæmt fyrrgreindri matsgerð, vætti matsmanns og fyrrgreindu læknisvottorði hefur ákærði leitað sér læknisaðstoðar og starfsendurhæfingar eftir að brotin voru framin. Horfir það honum til málsbóta. Ákærði nýtur geðheilbrigðisþjónustu á vegum geðsviðs Landspítalans, Kleppi. Veikindi hans hafa þróast til betri vegar og verður ráðið af því sem fram hefur komið að nokkur bati hafi náðst eða þau hjaðnað. Miklu skiptir að ákærði haldi sig frá áfengi og öðrum vímuefnum. Þá er óumdeilt að ákærði tekur þátt í starfsendurhæfingu á vegum Grettistaks, langtímaúrræðis sem ætlað er einstaklingum með vímuefnaröskun og langvarandi félagslegan vanda. Ljóst er að staða ákærða í þessum efnum er viðkvæm og hætta er á afturför í bata og starfsendurhæfingu komi til óskilorðsbundinnar fangelsis-refsingar. Verður að taka tillit til þessa við refsiákvörðun og skilorðsbindingu, eins og hér stendur á.

Að öllu framangreindu virtu, og með vísan til 2. mgr. 20. gr. og 2., 3., 5., 6. og 8. tölul. 1. mgr. 70. gr. almennra hegningarlaga, auk dómvenju, þykir refsing ákærða hæfilega ákveðin fangelsi í sex mánuði. Rétt þykir, eins og hér stendur á, að fresta fullnustu refs-ingarinnar og skal hún falla niður að liðnum tveimur árum frá birtingu dómsins að telja haldi ákærði almennt skilorð 3. mgr. 57. gr. almennra hegningarlaga. Þá þykir jafnframt rétt, eins og hér stendur á, og með vísan til 1. og 3. tölul. 3. mgr. 57. gr. almennra hegn-ingarlaga, að binda frestun fullnustu refsingar ákærða þeim sérstöku skilyrðum að hann sæti á skilorðstímanum umsjón og neyti ekki áfengis og annarra vímuefna.

Með vísan til 1. og 3. mgr. 99. gr. og 1. mgr. 101. gr. laga nr. 77/2019, og að teknu tilliti til fíkniefnaakstursbrota sem nú er sakfellt fyrir, auk fyrri ölvunarakstursbrota, verður ákærði sviptur ökurétti ævilangt frá birtingu dómsins að telja.

Vegna framangreindra málsúrslita, og með vísan til 1. mgr. 235. gr., sbr. 233. gr., laga nr. 88/2008, ber að dæma ákærða til greiðslu alls sakarkostnaðar til ríkissjóðs. Til þess kostnaðar teljast málsvarnarlaun skipaðs verjanda ákærða, Ó-kk-ef V-kk-ef G-kk-ef lögmanns, vegna vinnu fyrir dómi, sem þykja hæfilega ákveðin 900.000 krónur, að með-töldum virðisaukaskatti. Þessu til viðbótar verður felldur á ákærða annar sakarkostnaðar samkvæmt yfirlitum ákæruvaldsins, 676.418 krónur.

Af hálfu ákæruvaldsins flutti málið L-kvk-nf Á-kvk-nf aðstoðarsaksóknari.

D-kk-nf K-kk-nf héraðsdómari kveður upp dóm þennan. Dómarinn tók við meðferð málsins 9. júlí 2021 en hafði fram til þess engin afskipti haft af meðferð þess.

Dómsorð :

Ákærði, X, sæti fangelsi í sex mánuði en fresta skal fullnustu refsingarinnar og hún falla niður að liðnum tveimur árum frá birtingu dómsins að telja, haldi ákærði almennt skilorð 3. mgr. 57. gr. almennra hegningarlaga nr. 19/1940, sbr. 4. gr. laga nr. 22/1955. Þá er frestun á fullnustu refsingar jafnframt bundin þeim skilyrðum samkvæmt 1. og 3. tölul. 3. mgr. 57. gr. almennra hegningarlaga að ákærði sæti á skilorðstímanum umsjón og neyti ekki áfengis og annarra vímuefna.

Ákærði er sviptur ökurétti ævilangt frá birtingu dómsins að telja.

Ákærði greiði allan sakarkostnað málsins til ríkissjóðs, þar með talin málsvarnarlaun skipaðs verjanda síns, Ó-kk-ef V-kk-ef G-kk-ef lögmanns, 900.000 krónur, og 676.418 krónur í annan sakarkostnað.

D-kk-nf K-kk-nf